ועדת הכספים, כנסת 23, פרוטוקול מספר 226, 2020-12-30 10:20

ינון אזולאי: בוקר טוב.

ינון אזולאי: אני פותח את ישיבת ועדת הכספים.

ינון אזולאי: על סדר-היום: דיון מהיר בנושא "סכנת קריסה כלכלית ליישוב קצרין בירת הגולן".

ינון אזולאי: אנחנו מקדמים בברכה את ראש המועצה דימה.

ינון אזולאי: ביקשתי את הדיון המהיר הזה יחד עם חברים נוספים, עודד פורר, מיקי לוי וצביקה האוזר שגם פנה באופן אישי ונמצא איתנו פה.

ינון אזולאי: קצרין זאת בירת הגולן.

ינון אזולאי: קצרין זה אחד המקומות היפים שכיף לטייל בהם.

ינון אזולאי: יחד עם זאת, הם נמצאים בחזית מול סכנות קיומיות יומיומיות.

ינון אזולאי: צביקה, כיושב-ראש ועדת חוץ וביטחון אתה מכיר את הנושא.

ינון אזולאי: כשאנחנו מדברים על סכנת הקריסה אנחנו יודעים שבכל השנים האחרונות ראש המועצה סגר את השנה בצורה מיטבית וגם קיבל את פרס הניהול התקין.

ינון אזולאי: הוא באמת עושה הכול כדי לנהל את המועצה הזאת.

ינון אזולאי: ביקרתי במועצה עוד כשהייתי יועצו של שר הפנים, שר הנגב והגליל אריה דרעי.

ינון אזולאי: אני מכיר את הרגישות שלו והיינו שם לא פעם ולא פעמיים ומשתדלים לעזור.

ינון אזולאי: השנה נקלענו למצב שאין החלטת ממשלה.

ינון אזולאי: לצערי, המשרדים לא ניצלו את הזמן הזה כדי להאריך את החלטת הממשלה.

ינון אזולאי: כבר לפני 5 שנים הזהירו שזה לא יספיק ל-5 שנים וצריך החלטת ממשלה ל-10 שנים.

ינון אזולאי: תמיד היתה הבטחה שזה יהיה ל-5 שנים נוספות.

ינון אזולאי: לצערי זה לא קרה והנה אנחנו מגיעים לנקודת משבר במועצה.

ינון אזולאי: ראש המועצה יגיד כמה מילים ואחר-כך נמשיך בדיון.

דימי אפרצב: אדוני היושב-ראש, חברי כנסת נכבדים.

דימי אפרצב: אני מאוד מודה לך על ההירתמות.

דימי אפרצב: אני מודע ללוח הזמנים המאוד צפוף בסוף השנה.

דימי אפרצב: מרגע שהיתה פנייה היתה הירתמות ורצון טוב וזה באמת מחמם את הלב.

דימי אפרצב: אני חייב לשתף אתכם בכך שאני נמצא בתחושת בלבול ואכזבה מאוד עמוקה מההתנהלות של ממשלת ישראל.

דימי אפרצב: במשך העשור האחרון המדינה והממשלה בעצם קידמה את התפתחות רמת הגולן בצורה מיטבית.

דימי אפרצב: הושקעו מאות מיליונים לאורך כל אותה תקופה.

דימי אפרצב: אנחנו גם זוכרים את המעורבות האישית של ראש הממשלה בכל התהליכים.

דימי אפרצב: לאחרונה, ההישג האדיר מלפני שנה וחצי כאשר הממשל בארצות-הברית הכיר בריבונות ישראלית ברמת הגולן.

דימי אפרצב: כולנו מאוד שמחנו על ההזדמנות והנה עכשיו סוף סוף יממשו תכניות גדולות של צמיחה והכפלה והמדינה תיתן פוש לשלב הבא.

דימי אפרצב: אני אתן ממש על קצה המזלג נתונים של צמיחה מדהימה של בירת הגולן ובכל נפת הגולן.

דימי אפרצב: ביחס ל-2013, מספר התושבים גדל בקצרין ב-34%, מ-6,300 ב-2013 ל-8,600 השנה לפי נתוני משרד הפנים.

דימי אפרצב: לגבי שיווק מגרשים, ב-2013 מדובר על 68 מגרשים והיום אנחנו מדברים על מעל 1,000 מגרשים ששווקו, שתי שכונות.

דימי אפרצב: בתכנית "מיתר" הארצית קצרין אמורה תוך עשור, במידה והממשלה תרצה, להשליש את עצמה ולהגיע למעמד של עיר בת 25,000 תושבים עם 4 שכונות ועם כל מה שמשתמע מזה.

דימי אפרצב: גם בתחום התעסוקה ופיתוח כלכלי ב-2013 היה מדובר על 21 דונם שמומשו כאזור תעשייה ומסחר והיום אנחנו מדברים על צמיחה מדהימה של 352%, מעל 100 דונם.

דימי אפרצב: מה אני רוצה להגיד?

דימי אפרצב: כמו מטוס שממריא מנקודה מסוימת והוא אמור להגיע מעל האוקיינוס למקום הבא, ברור לכולם שמטוס קטן יצטרך תדלוק באמצע.

דימי אפרצב: למטוס הזה עלו חברי ממשלה וביחד הגענו למרחקים מאוד גדולים.

דימי אפרצב: אבל באמצע ההמראה מחליטה ממשלת ישראל לרדת מהמטוס ולקחת משם את המצנחים האחרונים.

דימי אפרצב: אנחנו מ-13,000 רגל היום, מבינים היטב שאנחנו לא יכולים לנחות, זאת התרסקות.

דימי אפרצב: מה המשמעות של התרסקות של קצרין בירת הגולן?

דימי אפרצב: זה באופן מיידי הקפאה של תוכניות הצמיחה.

דימי אפרצב: באופן מיידי הפסקה של בנייה חדשה למגורים.

דימי אפרצב: זאת הידרדרות אחורה של כל התהליכים שהחלו במשך עשור ובמיוחד בחמש השנים האחרונות, הגענו להצלחות כאלה.

דימי אפרצב: למעשה, כל הפרויקטים המשותפים עם המועצה האזורית גולן בתחומים של חברה, חינוך, רווחה וכל השאר, הכול יורד לטמיון.

דימי אפרצב: אני חייב להגיד שאני לא מבין את ההתנהלות הזאת.

דימי אפרצב: אני לא יודע להתמודד עם ההתנהלות הזאת, במיוחד כשאני יודע בוודאות שרמת הגולן היתה בסדרי עדיפויות גבוהים ויש הוכחות לזה.

דימי אפרצב: אבל, נכון לעכשיו, למרות כל הרצון הטוב, גם אצל פקידי ממשלה, שרי ממשלה וראש הממשלה ושאר המשתתפים באירוע, אנחנו מרגישים מופקרים, עזובים.

דימי אפרצב: לכן פנינו לכנסת ישראל כדי שנוכל להחזיר שפיות לממשלת ישראל.

דימי אפרצב: גם להציל את הכסף שכבר הושקע וגם להמשיך תהליכי צמיחה.

דימי אפרצב: מכאן אני קורא לממשלת ישראל להתעשת מהר ככל האפשר ולעשות שני דברים: אחד, עכשיו באופן מיידי, בבור התקציבי שנוצר כתוצאה מהפסקת כל המענקים הממשלתיים – על זה דיברנו במשך שלוש שנים ואמרנו שנגיע למצב הזה.

דימי אפרצב: מדובר על 7 מיליון שקלים.

דימי אפרצב: בנוסף, הוצאות צמיחה מואצת שהם הביאו אותנו למחסור תקציבי של 9.5 מיליון שקלים.

דימי אפרצב: צריך לתת לזה מענה של גישור באופן מיידי לשנת 2021 וגם להתחייב ב-2021 לעשות את מה שלא נעשה ב-2018, 2019 ו-2020.

דימי אפרצב: דהיינו, לעשות החלטת ממשלה המשכית שתכלול בתוכה גם את היישובים הדרוזים, גם מועצה אזורית גולן וגם קצרין על מנת להבטיח שבחייץ הבטחוני הכל-כך מורכב ולא פשוט, עם ישראל יישב חזק.

דימי אפרצב: אני משוכנע שגם צה"ל וגם כוחות הביטחון מעוניינים שברצועה הצרה הזאת של 70 קילומטר אורך על 24 קילומטר רוחב, מול גבול מבעבע – אתם כולכם שומעים את זה בחדשות ואין לי אפשרות לספר על זה – אנחנו מהווים את חוסנה של מדינת ישראל בגבול המאוד בעייתי.

דימי אפרצב: אנחנו מצפים שממשלת ישראל תתעשת ותחזור לאזור ותמשיך להשקיע בפריחה, בצמיחה ובפיתוח.

דימי אפרצב: תודה רבה.

צבי האוזר: תודה רבה לראש העיר, ידידי דימה אפרצב.

צבי האוזר: אדוני היושב-ראש, אנחנו לא מקיימים כאן דיון טקטי, דיון כלכלי, דיון של בעיה בירוקרטית בהקשר מוניציפלי כזה או אחר.

צבי האוזר: אנחנו מקיימים כאן בראש ובראשונה דיון אסטרטגי.

צבי האוזר: צריך להבין, רמת הגולן היא שטח בעל חשיבות אסטרטגית למדינת ישראל.

צבי האוזר: שטח שהיה ויש שיגידו עדיין נמצא במחלוקת.

צבי האוזר: מדינת ישראל איננה מתנהלת בדרך שבה מדינה שנאבקת על העניינים שלה, על האינטרסים שלה, כך צריכה לעשות.

צבי האוזר: אני אגיד יותר מכך ואולי בצער.

צבי האוזר: רמת הגולן במשך שנים רבות הוחזקה כפיקדון לעת שלום.

צבי האוזר: מדינת ישראל לא השקיעה בשטח לאורך הרבה מאוד שנים.

צבי האוזר: הייתי אומר שחמש ממשלות בחמש הזדמנויות שונות, ניהלו משא ומתן על עתידו של השטח.

צבי האוזר: כך ממשלת רבין ז"ל הראשונה ניהלה משא ומתן.

צבי האוזר: ממשלת נתניהו הראשונה ב-1996 ניהלה משא ומתן על ירידה מרמת הגולן.

צבי האוזר: ממשלת ברק ניהלה משא ומתן על רמת הגולן, ממשלת אולמרט ניהלה משא ומתן על רמת הגולן וגם ממשלת נתניהו השנייה בעצם עד 2011, עד היריות שהיו בחצרות הבתים בדמשק, ניהלו משא ומתן על ירידה מהרמת הגולן.

צבי האוזר: לכן החזיקו לאורך כל השנים את האזור הזה קפוא, לא מפותח, לא בנוי, בנתונים עלובים של התיישבות והיאחזות בקרקע.

ינון אזולאי: אתה חוזר יותר מידי אחורה, אנחנו צריכים ללכת קדימה.

צבי האוזר: ב-2011 סוף סוף היה שינוי והבנה לאחר מלחמת האזרחים היתה צומת דרכים שבה ירד האסימון ואולי נפלה החלטה לצאת מאותה נקודת מבט, בעיניי היתה שגויה ומוטעית.

צבי האוזר: היום אנחנו מברכים על כך שאף אחד מאותם ניסיונות לא הצליחו ולא הביאו את הסורים לשכשך רגליהם בכנרת.

צבי האוזר: אבל, אדוני היושב-ראש, וזה האבל הגדול.

צבי האוזר: העשור האחרון הוא עשור אבוד לרמת הגולן.

צבי האוזר: הגם שהיתה הכרה אמריקאית בריבונות הישראלית ואני מברך על-כך.

צבי האוזר: זה מעשה ראוי וחשוב, אבל אי-אפשר להסתפק באותו מכתב שהציגו אותו לכאן ולכאן ולהשאיר את השטח כפי שהוא.

ינון אזולאי: יש שם שלט "רמת טראמפ".

צבי האוזר: יש 27,000 מתיישבים ברמת הגולן שהייתי מגדיר שזה הישג עלוב ב-50 שנות שליטה וב-40 שנות לכן אני קורא לממשלה, לפקידות במשרד האוצר ובמשרד ראש הממשלה, להבין שלא עוסקים פה במהלך עסקים רגיל אלא באירוע בעל משמעויות הרבה יותר גדולות מעניינה של עיר.

צבי האוזר: אלה משמעויות לאומיות וצריך לתת את אותו מענה מידי ודחוף כדי לבסס את היכולת של קצרין לקפוץ קפיצה מדריגה כאינטרס לאומי ועל ידי כך להקפיץ את רמת הגולן קפיצת מדרגה.

צבי האוזר: ביישובים רחוקים כמו נהריה יש 60,000 תושבים, באילת 52,000 ובכל רמת הגולן יש 27,000 ישראלים לצד אותם כפרים דרוזים.

צבי האוזר: לכן אנחנו צריכים לפעול פעולה שהיא פעולה אסטרטגית בפרט אל מול אותו עשור אבוד, כמו שאמרתי.

צבי האוזר: בפרט אל מול העשור העתידי כפי שאנחנו רואים.

צבי האוזר: המשך הסיפור הזה של ייבוש הגולן, הקפאת הגולן, יהיה לזה מחירים משמעותיים כבדים בעתיד.

צבי האוזר: לכן קצרין היא טבורו של האזור.

צבי האוזר: היא עיר הבירה של האזור.

צבי האוזר: הזנחה והקפאה של קצרין ועצימת עיניים לזה שהיא נמצאת במצוקה, המשמעות היא לגזור גזירה על כל השטח, על כל רמת הגולן.

צבי האוזר: לכן אני קורא לממשלה, לפקידות במשרד האוצר ובמשרד ראש הממשלה, להבין שלא עוסקים פה במהלך עסקים רגיל אלא באירוע בעל משמעויות הרבה יותר גדולות מעניינה של עיר.

צבי האוזר: אלה משמעויות לאומיות וצריך לתת את אותו מענה מידי ודחוף כדי לבסס את היכולת של קצרין לקפוץ קפיצה מדריגה כאינטרס לאומי ועל ידי כך להקפיץ את רמת הגולן קפיצת מדרגה.

ינון אזולאי: תודה רבה ליושב-ראש ועדת חוץ וביטחון, חבר הכנסת האוזר.

ינון אזולאי: תמיד הדברים שלך מעניינים.

ינון אזולאי: חבר הכנסת אלכס קושניר, בבקשה.

אלכס קושניר: אחרי הסקירה ההיסטורית המעניינת של צביקה, אני רוצה להגיע לתכלס.

אלכס קושניר: ברור לכולם שנוצר פה בור תקציבי שהמועצה לא יכולה להתמודד איתו לבדה.

אלכס קושניר: ברור גם לכולם שהממשלה עסוקה בעצמה ואין לה זמן להקצות קשב למקומות כאלה ואחרים, במיוחד לרמת הגולן.

אלכס קושניר: זה לא מסתדר עם כל החגיגות שהיו רק לפני שנה ברמת הגולן כשהכירו בריבונות שלה.

אלכס קושניר: ראש הממשלה הגיע לשם והצטלם ויש לנו את "רמת טראמפ".

ינון אזולאי: יש שם שלט.

אלכס קושניר: חוץ משלט אין שם שום דבר.

אלכס קושניר: לכן אני מנסה להגיע לתכלס.

אלכס קושניר: יש בעצם שלושה גורמים בממשלה שיכולים לפתור את זה היום.

אלכס קושניר: כולנו מבינים שהחלטת ממשלה בתקופה כזאת כנראה לא תהיה.

אלכס קושניר: לכן יש את משרד הפנים שבמסגרת תיקון עיוותים יכול להגיע לסכום של 2.75 מיליון שקלים.

אלכס קושניר: אני חושב שזה נמצא בידיים של השר ובידיים של אגף התקציבים של המשרד הזה.

אלכס קושניר: אין שום סיבה שזה לא יקרה.

אלכס קושניר: פה רק צריך רצון.

אלכס קושניר: זה בתחום שיפוטו של המשרד.

אלכס קושניר: דבר נוסף.

אלכס קושניר: במסגרת הסיוע לרמת הגולן שסוכם בין משרד ראש הממשלה למשרד האוצר, אפשר להגדיל שם את הסכום ולהגיע למצב שמועצת קצרין מקבלת את מה שמגיע לה.

אלכס קושניר: אנחנו פה כחברי כנסת חייבים לדחוף שהדבר הזה יקרה.

אלכס קושניר: אני יכול להגיד שמתקיים שיח מול משרד האוצר בנושא הזה כדי להגדיל את הסיוע הכולל לרמת הגולן וכך אפשר יהיה להגדיל את הכסף שיגיע לעיריית קצרין.

אלכס קושניר: אני מאוד מקווה שנצליח לעשות את זה.

אלכס קושניר: אדוני ראש הממשלה, אני רוצה לומר לך יישר כוח על הנחישות שלך.

אלכס קושניר: על זה שאתה דוחף.

אלכס קושניר: אני חושב שבבניין הזה אין אדם אחד שלא קיבל ממך טלפון או ווטסאפ או שיחות כדי שהדבר הזה יקרה.

אלכס קושניר: אני מכיר אותך מספיק שנים כדי לדעת כמה העשייה שלך והעיר הזאת חשובים לך.

אלכס קושניר: בכלל רמת הגולן חשובה לך וההתיישבות ברמת הגולן חשובה לך.

אלכס קושניר: אנחנו כאן לצידך.

אלכס קושניר: נעשה את כל שאפשר כדי שקצרין תקבל את כל מה שמגיע לה.

אלכס קושניר: לא יכול להיות שמצד אחד, אנחנו אומרים שזאת בירת רמת הגולן אבל מצד שני, אנחנו מייבשים אותה בכסף.

אלכס קושניר: המעשים והרטוריקה חייבים להיות יחד אחרת אנחנו על מסלול התרסקות כמו שאמר ראש העיר.

ינון אזולאי: חבר הכנסת אלכס קושניר תודה רבה.

ינון אזולאי: אני מסכים איתך.

ינון אזולאי: אני יודע ותכף נשמע את משרד הפנים.

ינון אזולאי: אני יודע שמשרד הפנים נמצא בקשר ועשה מאמץ וגם בנושא שאתה מדבר עליו על תיקון עיוותים.

ינון אזולאי: לגבי מספר השנים שאתה מכיר את ראש המועצה, נראה לי שאני מכיר אותו קצת יותר אז אחר-כך נתווכח על זה.

ינון אזולאי: הוא לא מהמפלגה שלי, שתבין.

אלכס קושניר: לפני יומיים פורסמו תפקידים של חברי מפלגת ש"ס מבחינת המטות שלהם.

אלכס קושניר: ראיתי שמטה עולים לא קיים ואמרתי שאני רגוע.

ינון אזולאי: כי הם נמצאים אצלנו.

דימי אפרצב: כל האירוע הזה התקיים בתקופת חנוכה.

דימי אפרצב: כשפניתי אליך ופניתי גם לחברי כנסת אחרים, אני חייב להגיד לכם שזה מאוד מחמם את הלב.

דימי אפרצב: כאזרח פשוט שחי בפריפריה וגם הוא רואה שהכנסת מאוד מורכבת ויש בה הרבה מאוד שסע, הרבה מאוד אי הסכמות.

דימי אפרצב: זה כל-כך חימם לי את הלב וגם לרבים אחרים, שסביב נושאים מסוימים כמו הנושא הזה של רמת הגולן וקצרין אין מפלגות ואין מחנות וכולם נרתמים ורוצים לעזור.

דימי אפרצב: אני מאוד מקווה שתצליחו להדביק ברוח המיוחדת הזאת של נס חנוכה, שאז זה התחיל, גם את האחראים לא רק על מדיניות אלא גם על ביצוע.

דימי אפרצב: אני מחזיק את הרשימה של הקיצוצים שעשינו כתוצאה ממחסור תקציבי של 10 מיליון שקלים.

דימי אפרצב: אני רק מסתכל על תחומים כמו חינוך, רווחה, קהילה, תברואה - - -

ינון אזולאי: אבל תצטרך לקצץ 800,000 שקלים בחודש בשנה הקרובה מהדברים הבסיסיים.

ינון אזולאי: ראש המועצה אנחנו רוצים לשמוע את משרד הפנים ואת משרד האוצר.

דימי אפרצב: - - שרוצים לעלות לרמת הגולן, אנחנו נמנע מהם להגיע.

ינון אזולאי: אני חייב להגיד לך שהשבוע היה פה שר האוצר ישראל כץ.

ינון אזולאי: היה גם יו"ר הוועדה מר גפני שגם איתו היית בקשר ואתה יודע עד כמה הוא מחבב גם אותך וכמובן את רמת הגולן.

ינון אזולאי: העלינו את זה בפני שר האוצר.

ינון אזולאי: אגב, אם הרב גפני היה יכול, הוא היה מגיע לנהל את הוועדה היום כי הוא מרגיש מחויבות לרמת הגולן.

ינון אזולאי: אבל אני אומר לך שגם שר האוצר אמר שהוא ביקש ונתן הוראה שיבדקו את האפשרויות.

ינון אזולאי: תכף נשמע ממשרד האוצר ועד כמה הם מכבדים את מילת שר האוצר ואת הוועדה.

ינון אזולאי: אני מאמין ששלחו לנו לא פחות מסגן באגף התקציבים אבל תכף נראה.

ינון אזולאי: ממשרד הפנים, סיוון להבי, מנהל אגף בכיר, בבקשה.

סיון להבי: בוקר טוב אדוני, בוקר טוב חברי הכנסת, בוקר טוב לדימי.

סיון להבי: אני חושב שבתחרות של מי משוחח הרבה דימי, מעריך את העשייה שלו ואוהב את הדמות שלו, אני אולי אנצח את כל מי שנמצא פה.

אלכס קושניר: ניצחת, רק תביא את הכסף.

ינון אזולאי: האמת, שניכם בחורים מבריקים, תרתי משמע.

סיון להבי: נמצאים איתנו בזום גם ממלא מקום הממונה על המחוז של מחוז צפון מר אורי אילן וגם סגנו סאלח חוטבה.

סיון להבי: קיימנו גם שיחות במהלך השבוע.

סיון להבי: קצרין היא רשות שלאורך שנים משרד הפנים במיקוד מאמץ לסייע לה.

סיון להבי: עם זאת, הרשות היא רשות מונשמת.

סיון להבי: רשות שלאורך השנים קיבלה פתרונות כאלה ואחרים כדי לסייע לה להתאזן.

סיון להבי: הפתרונות האלה חלקם הסתיימו כתוצאה מהליכים משפטיים.

סיון להבי: חלקם היו זמניים כתוצאה מהחלטות ממשלה למספר שנים.

סיון להבי: אבל תמיד, כששאלנו את עצמו, אם אנחנו עושים פיילוט של רשויות בתוכנית רב תחומית, אז שלוש רשויות נכנסו לפיילוט: ירוחם, קצרין וחצור.

סיון להבי: קצרין אצלנו בראש סדרי העדיפויות.

סיון להבי: בשנים האחרונות ניסינו לסייע לרשות גם דרך תוכניות התייעלות.

סיון להבי: במסגרתם הרשות השתתפה במאמץ לאזן את התקציב והעלתה תעריפי ארנונה.

סיון להבי: אנחנו יודעים שבפרסום האחרון של המדד הסוציו אקונומי, הרשות ירדה במדד לצערנו.

סיון להבי: זה מעיד על חולשה של אוכלוסייה במקום.

סיון להבי: זה אמנם אולי יגדיל מעט את התקציבים הממשלתיים אבל צריך לקחת גם את זה בחשבון.

סיון להבי: לגבי 2020 אני מרגיש שהרשות תסיים באיזון.

סיון להבי: זה גם מה שאני מתרשם מהגזבר ומראש הרשות.

סיון להבי: לגבי הכותרת של הדיון שנקראת סכנה לקריסה כלכלית, אני מעריך שהכותרת היא מעט אולי מוגזמת.

סיון להבי: יש לנו רשויות בסיטואציות כלכליות הרבה יותר מדאיגות.

סיון להבי: בקצרין בסך הכול אין גירעון מצטבר.

סיון להבי: החובות שלהם לספקים מאופסים, גם בזכות העשייה של משרד הפנים.

סיון להבי: יש לקצרין קושי לגבי איזון תקציב 2021.

סיון להבי: אני מניח שהוא ייפתר במספר פתרונות.

סיון להבי: ברגע שיהיו דיוני תקציב של 2021 בממשלה, אנחנו בהחלט נביא דרישה להמשך שיפוי הרשות במסגרות כאלה ואחרות, אם זה בהמשך מתווה של התיישבות צעירה או בהמשך החלטת הממשלה.

סיון להבי: כרגע הכנסת פוזרה והממשלה תתקשה לדעתי לקבל החלטות בעניין הזה.

סיון להבי: לכן נצטרך להמתין בסבלנות עד שנוכל לחזור לעשייה מלאה.

אלכס קושניר: אז בעצם אין פתרון.

סיון להבי: לגבי איזון התקציב של 2021 דיברנו עם הרשות.

סיון להבי: אנחנו חושבים שצריך לתת פה פתרון שהוא פתרון זמני על-ידי אישור תקציב על-ידי מרכיב שאנחנו קוראים לו "הוצאה מותנית בהכנסה".

סיון להבי: ברגע שנתחיל את השנה ונראה מה משמעות מענק האיזון ואיך אפשר לקדם את החלטות הממשלה ואיך אפשר לגייס פה מענקים מיוחדים, נוכל לסייע.

סיון להבי: משרד הפנים לא יכול לסייע כשאין לו תשתית חוקית לסייע.

סיון להבי: אי-אפשר לתת לרשות כספים ייחודיים בלי שהממשלה קיבלה על זה החלטה או בלי שמשרד האוצר ומשרד המשפטים נתנו לזה גיבוי.

דימי אפרצב: אדוני היושב-ראש, ברשותך אני רוצה להגיב.

דימי אפרצב: סיוון, אני באמת מופתע ממה שנאמר כרגע ובטח מההגדרה של קצרין, שלאורך 44 שנות קיומה היא רשות יציבה ואתה קורא לה רשות מונשמת.

דימי אפרצב: אני ממש מזועזע מהתגובה שלך אבל נשים את זה כרגע בצד.

דימי אפרצב: רשות קצרין מתנהלת באופן תקין עם פרסים של מנהל תקין 44 שנים.

דימי אפרצב: מעולם היא לא צברה גירעון והיא מתנהלת באחריות.

דימי אפרצב: רשות קצרין כל סוף שנה מדברת על שנה הבאה ולא על שנה אחרת.

דימי אפרצב: לקרוא לרשות הזאת רשות מונשמת, בעיניי זה דבר מאוד לא אחראי.

דימי אפרצב: אני לא מדבר אפילו על כך שכשרשות מקיימת את הסיכומים שלה עם משרד הפנים ומשרד האוצר, אני לא בטוח עד הסוף ולא נרחיב, שמשרד הפנים במקרה הספציפי הזה מקיים את ההסכמים.

דימי אפרצב: הרשות העבירה בתקופה הקשה ביותר החלטה של העלאת ארנונה.

דימי אפרצב: אני כראש רשות חטפתי ביקורת ציבורית ובצדק כי זה היה בתקופת קורונה.

דימי אפרצב: בסופו של דבר מחתימים את השר על מסמכים שמטעים את השר ובסופו של דבר במקום עליית ארנונה של 5% אנחנו מקבלים חתימה של השר על הפחתה של 2.5%.

דימי אפרצב: אז אפילו שהרשות מסיימת את השנה הזאת באיזון מוחלט תוך כדי סיכום ועזרה.

דימי אפרצב: אני לא מטיל שום דופי על התנהלות של משרד הפנים במקצועיות וחברות אבל לקרוא לרשות הזאת רשות מונשמת זאת הגזמה פרועה.

ינון אזולאי: יכול להיות שלפניך הרשות היתה חולה.

ינון אזולאי: כשהחולה מדרדר והוא מונשם אז הרופאים לא הצילו.

ינון אזולאי: אז אנחנו פנים לרופאים.

ינון אזולאי: סיוון, אתה חלק מהמחלקה הרפואית של בית החולים הזה.

ינון אזולאי: אולי תגיד לנו למה הם ממשיכים להיות מונשמים ולא לתת להם את מכשיר ההנשמה?

ינון אזולאי: ראש המועצה שואל למה אתם קוראים להם רשות מונשמת.

ינון אזולאי: אני אומר שאם היא מונשמת, אז תעזרו.

ינון אזולאי: הפסקתם לעזור, כלומר אתם מוציאים את מכשיר ההנשמה.

ינון אזולאי: זה בדיוק מה שאתם אומרים.

ינון אזולאי: אז אתם הולכים להרוג את המועצה הזאת.

ינון אזולאי: אתם הולכים להרוג את בירת הגולן.

ינון אזולאי: לכן אנחנו מבקשים את הפתרונות והסיוע.

ינון אזולאי: אנחנו נמצאים בדקה ה-99 ורוצים לדעת איך מתקדמים מפה.

ינון אזולאי: מה אתם מציעים כמשרד הפנים על-מנת שבפעם הבאה שתבוא לא תגיד לנו שהיא מונשמת אלא שהיא חיה בכוחות עצמה?

סיון להבי: רשות מונשמת זאת רשות שהיא לא עצמאית.

סיון להבי: זאת רשות שלא פיתחה מספיק מקורות הכנסה עסקיים שהיא יכולה להיות רשות עצמאית ללא תמיכה ייחודית.

סיון להבי: הרשות קיבלה לאורך השנים מענק איזון על פי הקריטריונים פלוס תוספות ייחודיות.

סיון להבי: זאת ההנשמה שאני מתייחס אליה.

סיון להבי: האיזון שנוצר ברשות לאורך השנים נוצר באופן שהממשלה תמכה ברשות מעבר לתמיכה שכלל הרשויות במדינת ישראל מקבלות.

סיון להבי: זה נעשה על-ידי מענקים מיוחדים של התיישבות צעירה או על-ידי החלטת ממשלה.

סיון להבי: זה מה שהתכוונתי.

ינון אזולאי: מה עכשיו?

סיון להבי: לכן צריך להמשיך ולתת לה מיקוד מאמץ ולהמשיך לתת לה סיוע יוצא דופן וייחודי מעבר לכלל הרשויות במדינת ישראל.

סיון להבי: את זה אפשר לעשות על-ידי החלטת ממשלה ייעודית, או קבלת החלטה על המשך המתווה של התיישבות צעירה.

סיון להבי: בכוונת המשרד להביא את זה לדיוני התקציב במסגרת תקציב 2021 לכשיתקיימו.

סיון להבי: כרגע, בעת הזאת, לא ניתן לגייס כספים ייחודיים מכיוון שאין דיוני תקציב.

אלכס קושניר: אבל תקציב 2021 זה במקרה הטוב.

ינון אזולאי: קודם כל, כולנו מסכימים שהחלטת ממשלה זה הדבר הכי טוב והכי בריא והכי בטוח.

ינון אזולאי: אנחנו מסכימים ואנחנו איתכם בעניין הזה.

ינון אזולאי: אנחנו בטוחים שאתם כמשרד הפנים עדיף לכם שתהיה הצעת מחליטים ואתם תדחפו את זה.

ינון אזולאי: אנחנו גם דורשים שתדחפו את זה ואני בטוח שלא צריך לדרוש כי אתם תעשו את זה.

ינון אזולאי: יחד עם זאת, השאלה היא האם יש פתרון עכשיו כדי שלא יגיעו ב-2021 בכל חודש לחוסר בתקציב מהדברים המינימליים של רווחה, בריאות, חינוך ב-800,000 שקלים.

ינון אזולאי: אפילו בהלוואת קורונה הם מוחרגים.

ינון אזולאי: אתה יודע כמה זה היה יכול לעזור להם ואפילו בזה הם מוחרגים?

ינון אזולאי: למה הם מוחרגים?

ינון אזולאי: בגלל שאתה קוראים לה מועצה מונשמת.

ינון אזולאי: בגלל שהיא מקבלת את כל הסיוע היא לא יכולה לקבל את ההלוואה הזאת.

ינון אזולאי: איך אתם רוצים שהדברים הבסיסיים האלה יעברו?

סיון להבי: ידידי, מ"מ יו"ר הוועדה.

סיון להבי: אנחנו בשיח שוטף עם הרשות ואנחנו נוכל לפתח איתם פתרונות.

סיון להבי: אמרתי שכרגע כדי לאשר את תקציב 2021, אין מנוס אלא לשים שם סכום נכבד של הוצאה מותנית בהכנסה וההכנסות יתבהרו במהלך השנים.

סיון להבי: הקיצוצים שהעירייה מצביעה עליהם, אפשר כרגע לדעתי להמתין איתם ולראות איך תתפתח השנה ואיך ייראה מענק האיזון.

סיון להבי: האם מתווה הלוואות האיזון של הרשויות המקומיות יוארך גם ל-2021?

סיון להבי: האם אפשר יהיה לתקן את נושא הארנונה שראש המועצה דיבר עליו?

סיון להבי: אנחנו נעבוד עם הרשות באופן צמוד ושוטף כדי לתת לה מענים ופתרונות.

סיון להבי: מענקי ממשלה ייחודיים בתקופה של הטווח הקצר, אני לא אופטימי.

ינון אזולאי: לגבי הארנונה.

ינון אזולאי: אם ראש המועצה ביקש את העלייה והגעתם לירידה בארנונה, אז מאוד מבקשים שתעשו את הכול כדי למלא את בקשתו ולבדוק את זה שוב.

ינון אזולאי: בנושא ההלוואות וזה שהם מוחרגים, אני מבקש ממך כמשרד הפנים שתבדקו מה ניתן לעשות.

ינון אזולאי: תכף נשמע את משרד האוצר, בטח הוא בא עם חבילה של כסף וזה יפתור לנו את הבעיה.

ינון אזולאי: עד שנגיע לאוצר, אנחנו מבקשים מה שנוגע למשרד הפנים.

סיון להבי: לגבי הארנונה.

סיון להבי: הנושא הזה של העלאה מדורגת הוא הנחיה של משרד הפנים שנבעה ממשבר הקורונה באופן כזה שגם תושבי קצרין ועסקים בקצרין נמצאים במשבר והרצון היה לסייע להם ולהטיל עליהם עלות תוספתית של ארנונה באופן מדורג.

סיון להבי: זה יצר איזה פער בהכנסות לרשות ל-2021.

סיון להבי: הציפייה היא לטפל בפער, לא בהכרח דרך - - -

ינון אזולאי: אין בעיה, תטפלו בפער.

ינון אזולאי: גם תבדוק את הנושא של ההלוואה של הקורונה שיש איתם בעיה ולמה הם לא מקבלים ומוחרגים.

דימי אפרצב: אני מבקש לציין שעליית ארנונה זאת לא היתה יוזמה של הרשות.

דימי אפרצב: זאת היתה דרישה של משרד הפנים.

ינון אזולאי: היתה דרישה אבל מכיוון שהיתה קורונה - - -

דימי אפרצב: זה היה חלק מהסכם שאנחנו מצידנו ביצענו.

ינון אזולאי: קודם כל, שתושבי רמת הגולן ידעו שראש המועצה לא רוצה ולא רצה להעלות ארנונה.

ינון אזולאי: אני מאמין ויודע זאת.

ינון אזולאי: סיוון, אני אומר שהגענו למצב של הקורונה שהוא ביכולתנו וביוזמתנו ולכן הוא יבדוק את האפשרות לשפות בפער ולא להשית על העסקים והתושבים כי זה לא מה שאנחנו רוצים.

אלכס קושניר: ינון, נאמר פה משפט שאולי פספסנו.

אלכס קושניר: סיון אמר שמבחינתו הרשות יכולה להמתין עם הקיצוצים והם יתחשבנו אחר-כך.

אלכס קושניר: האם זאת אמירה לפרוטוקול והאם אני הבנתי אותה נכון?

אלכס קושניר: הוא אמר שהעירייה יכולה כרגע להמתין עם הקיצוצים ולהמשיך לפעול ואז משרד הפנים יתחשבן איתו אחר-כך.

אלכס קושניר: זה מה ששמעתי ממנו.

אלכס קושניר: סיון, האם זאת אמירה לפרוטוקול?

דימי אפרצב: לא, בטח שלא.

סיון להבי: אמרתי שעירייה יכולה להעביר את התקציב במליאה על-ידי רישום של הוצאה מותנית בהכנסה ולהמתין עם הקיצוצים עד שתתבהר התמונה של 2021.

דימי אפרצב: הנייר סובל הכול וזה מצוין.

דימי אפרצב: כראש רשות אחראי שלא רוצה להיות מונשם על-ידי אף אחד, אני חייב לקצץ ב-800,000 שקלים בינואר, 600,000 שקלים בפברואר.

דימי אפרצב: כך אני צריך להמשיך כי אני לא יכול לדעת מתי המדינה תתכנס כדי לתת לנו פתרונות ומענים.

דימי אפרצב: אני לא יודע להתנהל ככה.

דימי אפרצב: אני ב-1.1 חייב להוציא 20 מכתבי פיטורים ולסגור את מתנ"ס קצרין.

דימי אפרצב: אני צריך להפסיק פעולות רווחה.

דימי אפרצב: אני צריך להפסיק לטאטא רחובות, כי אני לא יודע להסביר לקבלן שמבצע עבודה שנתחשבן איתו בעוד חצי שנה.

דימי אפרצב: על הנייר זה נשמע נהדר.

דימי אפרצב: זה אומר שמה שיקרה למועצה מקומית קצרין וכמו מועצות אחרות מסביב, שהיא תיכנס לתוכנית הבראה ואז יש פתרונות.

דימי אפרצב: זאת אומרת, הרשויות הנכשלות יש להן פתרונות ולכן יישוב יציב צריך לדרדר אותו למצב של יישוב נכשל.

ינון אזולאי: מכיוון שביקשתי שסגן אגף תקציבים באוצר יעלה ועדיין אנחנו לא מקבלים אותו, אנחנו יוצאים להפסקה ומחכים שסגן אגף התקציבים מהאוצר יעלה כדי שנוכל לתת מענה יותר הולם.

ינון אזולאי: אנחנו נחזור כאשר יהיה מענה.

ינון אזולאי: נקווה מאוד שמשרד האוצר יפסיק לזלזל ונחזור.

ינון אזולאי: סיוון, בינתיים תנסה לגייס ממשרד האוצר קצת כסף ואנחנו נחזור אליך.

ינון אזולאי: תודה.

ינון אזולאי: אנחנו ממשיכים את הישיבה בנושא קריסתה הכלכלית של העיר קצרין.

ינון אזולאי: אנחנו לא רוצים לעכב.

ינון אזולאי: כיבד אותנו והואיל בטובו, סגן אגף תקציבים באוצר, צחי דוד, שנמצא בזום.

ינון אזולאי: נשמח לשמוע את עמדתך.

ינון אזולאי: מה יש לך לבשר להם בנושא קצרין?

צחי דוד: שלום לכולם.

ינון אזולאי: צחי, רק שתדע שזה לא מכובד שאנחנו צריכים להפסיק ישיבה בנושא חשוב כזה ולא לספור את ועדת כספים.

ינון אזולאי: אני חושב שזה לא ראוי ולא מכובד.

ינון אזולאי: אמרו לי שאתה אדם רציני עוד לפני הישיבה.

ינון אזולאי: אני לא יודע, אולי בגלל שבסוף הרצינות כן התגלתה אז כן באת אלינו לוועדה בזום.

ינון אזולאי: אני מודה לך על זה אבל תיקח את הביקורת כביקורת בונה.

צחי דוד: אני חושב ששלחנו לדיון נציגה שבקיאה בדברים.

ינון אזולאי: טוב.

ינון אזולאי: תרשה לי להגיד שבפעם הבאה אם אתה רוצה את ישיבת ועדת כספים עם העוזרים הפרלמנטריים, אנחנו גם מוכנים לעשות את זה.

ינון אזולאי: בסדר?

ינון אזולאי: עזוב, תכבדו.

ינון אזולאי: אנחנו מכבדים אתכם.

ינון אזולאי: אתה יכול לקבל את הביקורת כביקורת בונה.

ינון אזולאי: אני לא מזלזל באף פקיד ובאף פקידה.

ינון אזולאי: אנחנו מכבדים אותה ואם היא תרצה לדבר, אנחנו ניתן לה לדבר.

ינון אזולאי: אנחנו מכבדים אותה בכבוד הראוי המגיע לה.

ינון אזולאי: אבל כשאנחנו מבקשים במקרה כזה יבוא סגן אגף תקציבים באוצר, אני חושב שמן הראוי שאתם תכבדו ותעשו את זה.

ינון אזולאי: אני לא אומרת את זה חס ושלום כדי להיכנס בך.

ינון אזולאי: הביקורת היא נטו ביקורת בונה.

ינון אזולאי: אנחנו רוצים לעשות טוב לעם ישראל, רוצים לעשות טוב לרמת הגולן.

ינון אזולאי: אני חושב שזה גם הרצון שלכם.

ינון אזולאי: לכן הערתי את זה.

ינון אזולאי: אני לא מזלזל ביועצים הפרלמנטריים שלנו שעושים עבודת קודש ולא בפקידים שעושים עבודת קודש, לא בחברי הוועדה ולא באף אחד וגם אתם אל תזלזלו בנו, תודה.

צחי דוד: אני לא חושב שאני מזלזל באף אחד.

צחי דוד: אני שוב אומר, זאת בקשה שהגיעה שעה לפני הישיבה.

צחי דוד: אני מבקש שנסת

צחי דוד: פק בזה בהקשר הזה, ברשותך.

צחי דוד: לעניין קצרין.

צחי דוד: רשויות מקומיות רבות סבלו בתקופת הקורונה בהיבטים התקציביים שלהם.

צחי דוד: הממשלה העמידה סיוע בצורת הלוואות, כלי סיוע להתמודדות עם הבעיות שהקורונה יוצרת.

צחי דוד: קצרין היא חלק מהרשויות האלה.

צחי דוד: היא ספגה ירידה מסוימת בהכנסותיה.

צחי דוד: חלק מהדברים בדומה לרשויות אחרות, חלק יכול להיות יותר או פחות.

צחי דוד: הסיטואציה איננה מאוד חריגה ויש כלי סיוע מתאימים.

צחי דוד: במסגרת המהלכים של סוף השנה נמצאים בדיאלוג שוטף עם דימה.

צחי דוד: גם הצוותים במשרד הפנים גם הצוותים שלנו נמצאים בדיאלוג עם דימה עצמו מספר פעמים בשבוע וגם עם אנשי המקצוע מטעמו.

צחי דוד: אנחנו נעמיד אפשרויות לקצרין להגיע לשנת 2021 עם תקציב מאוזן, חלקו מותנה בהכנסה, חלקו נטילת הלוואה על-ידי הרשות המקומית שככל שתגיע בקשה מסודרת הנטייה לגביה היא חיובית.

צחי דוד: חלק יהיה באיזו השלמה תקציבית בכלי הסיוע המוכרים שיש למשרד הפנים כאשר אנחנו עומדים בסיטואציה הספציפית של קצרין.

צחי דוד: אנחנו מנסים להתאים את ההיקף ואת הכלים המתאימים.

צחי דוד: הדאגה של הוועדה והרצון לקיים דיון הוא ברור.

צחי דוד: קצרין רשות פריפריאלית.

צחי דוד: היא כן סובלת מחד, מהפחתה מסוימת בתקציבים ייעודיים שהיו לה.

צחי דוד: יחד עם זאת, אנחנו חושבים שהתקציבים הייעודיים האלה, צריך לעבור תהליך גמילה מהם.

צחי דוד: אנחנו לא מתביישים לומר את זה.

ינון אזולאי: צחי, גם הם אומרים.

צחי דוד: עוד חצי משפט כי הוא חשוב לי.

צחי דוד: ביקשתם שאני אנצל את הבמה אז אגיד שאנחנו גם מלאי הערכה לצורה שבה דימה מנהל בסופו של דבר.

צחי דוד: אנחנו יודעים שזה לא תמיד פשוט.

צחי דוד: הוא מנהל את המועצה תוך שמירה על איזון תקציבי, תוך שמירה על רמת שרות נאותה.

צחי דוד: אנחנו מעריכים את המאמץ הזה.

צחי דוד: אנחנו חושבים שקצרין עושה עבודה טובה וגם את זה צריך להגיד.

צחי דוד: לכן, בין היתר, אנחנו גם מסייעים.

צחי דוד: יחד עם זאת, אנחנו מסייעים בכלים שיש.

צחי דוד: הבנתי שזה עלה פה קודם, אבל אנחנו לא מעוניינים ליצור עוד פעם החלטות ממשלה ייעודיות שאחריהן מגיעות עוד החלטות ממשלה ייעודיות.

צחי דוד: מרוב תעדוף כבר כולם מתועדפים ולא יודעים איך יצאת לדרך.

צחי דוד: אז יש כלי סיוע.

צחי דוד: אנחנו מנהלים את הדיאלוג המקצועי השוטף עם קצרין.

צחי דוד: אנחנו מעמידים להם ומסייעים להם ומתייחסים למצב המיוחד שלהם.

צחי דוד: יחד עם זאת צריך לומר שזאת תקופה שרשויות נדרשות לשנס מותניים, להדק חגורה וגם ליטול הלוואות.

צחי דוד: בסוף זאת סיטואציה זמנית.

צחי דוד: אני מקווה שלאור קצב החיסונים, כולנו ברמה הלאומית מלאי הערכה לגורמי הבריאות על הקצב המדהים של החיסונים.

צחי דוד: יש אופק ורשות יכולה ליטול הלוואה כדי להתאזן ולתת רמת שירות נאותה.

ינון אזולאי: צחי, אמרת שתעזרו ושתהיה הלוואה.

ינון אזולאי: בוא נפרוט את זה קצת לסכומים.

ינון אזולאי: דימה ראש המועצה אומר שב-2021 הוא נכנס לבור תקציבי של 9.5 מיליון פלוס מינוס.

ינון אזולאי: גם הוא אומר שמבחינתו החלטת ממשלה היא פחות טובה.

ינון אזולאי: הוא היה רוצה להעמיד את הרשות שלו על הרגליים לבד.

ינון אזולאי: זה הרצון של כל רשות.

ינון אזולאי: כמובן שלקבל כסף יותר זה טוב לרשות.

ינון אזולאי: הוא אומר שהוא מבין, אבל לפני 5 שנים כשהיתה ההחלטה הזאת הם התריעו ואמרו שצריך את ההחלטה ל-10 שנים ורק כך הם יוכלו לעמוד בזה.

ינון אזולאי: עכשיו הוא אומר לך שה-5 שנים האלו חסרות להם.

ינון אזולאי: צריכים אותן בשביל להיגמל מזה כמו שאתה אומר.

ינון אזולאי: הם מסכימים שצריך להיגמל מזה.

ינון אזולאי: אבל אי-אפשר עכשיו בתוך 5 שנים שנותנים להם את החלטת הממשלה ותוך כדי להיגמל מזה.

ינון אזולאי: היתה גם איזו הבנה שתביאו כסף תוספתי של 4 מיליון שתעבירו אותו למשרד הפנים כדי שהוא יוכל לעזור.

ינון אזולאי: תעשו את זה איך שאתם רוצים אבל ה-4 מיליון לא קשורים לכלום.

ינון אזולאי: זה כסף תוספתי.

ינון אזולאי: עשיתם את זה במקומות אחרים ואפשר לעשות את זה גם פה.

ינון אזולאי: גם דיברו איתו ואמרו לו את המספרים האלה.

ינון אזולאי: לכן היה חשוב שנשמע דווקא ממך, שאתה יודע ומכיר ומוקיר את דימי ואת המועצה.

ינון אזולאי: את דימי בגלל שהוא יושב ראש של מועצה של יישוב כזה חשוב.

ינון אזולאי: תפרוט לנו את זה במספרים כדי שנוכל להבין ולהיות רגועים כי אנחנו באמת רוצים להיות רגועים בעניין.

דימי אפרצב: רק משפט הבהרה.

דימי אפרצב: אני רוצה לפרוטוקול שהדברים יהיו מאוד ברורים.

דימי אפרצב: אנחנו הצגנו למשרד האוצר תכנית כלכלית מסודרת והצגנו אותה עוד לפני 3 שנים.

דימי אפרצב: כל שנה אנחנו מקפידים לבצע את התכנית הזאת.

דימי אפרצב: הרשות הזאת לא עומדת כמו קבצן בפתח בית הכנסת עם יד נטויה.

דימי אפרצב: אנחנו מבצעים תכנית מסודרת כלכלית שבעוד 5 שנים תביא את המועצה הזאת לאיזון תקציבי ועם הכנסות עצמיות מאוד גדולות ומאוד רציניות.

דימי אפרצב: אגב, לשבחם של משרד האוצר ומשרד הפנים אני אגיד שהתכנית הזאת מוכרת ויודעים.

דימי אפרצב: אנחנו מבקשים לגשר על התהליך.

דימי אפרצב: אנחנו מבקשים לגשר על הפער.

דימי אפרצב: זה בעצם הסיפור.

דימי אפרצב: כל אחד יודע שכדי לבנות קריית ממשלה, כמו שהתחלנו לבנות בשטח של 4,000 מ', ההכנסות מהארנונה ומהשכירות יבואו בעוד 3 שנים כשזה ייבנה.

דימי אפרצב: מעונות סטודנטים שאנחנו בונים זה יבוא בעוד 3 שנים.

דימי אפרצב: אנחנו מממשים באזור תעשייה קרוב ל-450 דונם של קרקע לתעשייה ומפעלים חדשים באים, זה יקרה בעוד שנתיים שלוש.

דימי אפרצב: אנחנו מבקשים גישור.

דימי אפרצב: אבל לא יכול להיות מצב שמצאנו את עצמנו שבשנת 2021, כשאנחנו בשיא השיווקים וסוף סוף הצלחנו להתגבר גם על הדימוי הנמוך של הרשות וכל השאר, בבת אחת כל המענקים מסתיימים ומדברים איתנו על זה שאנחנו רשות מונשמת.

דימי אפרצב: אם אנחנו רשות מונשמת - -

ינון אזולאי: עזוב, צא מהמונשמת.

דימי אפרצב: שיביאו מכונת אקמו ושיגידו ש- 9.5 מיליון שקלים – משרד הפנים אומר בפה מלא, תרשמו את זה כהוצאה מותנית בהכנסות ובינתיים בוא נראה איך משרד האוצר נותן לנו את הסכום הנדרש כדי שנוכל לשרוד את ההנשמה הזאת.

ינון אזולאי: צחי, בבקשה.

צחי דוד: לא ניכנס פה לפרטי פרטים.

צחי דוד: אנחנו לא מקבלים במאה אחוז את הניתוח של דימה.

צחי דוד: היה פה תהליך מקצועי איתו בשבועות האחרונים.

צחי דוד: אנחנו חושבים שהפערים לקראת שנת 2021 הם קצת יותר קטנים ממה שדימה מתאר.

צחי דוד: הם לא מגיעים לכדי 9 מיליון שקלים.

צחי דוד: כמו שאמרתי ואולי לא חידדתי, אנחנו נמצאים עכשיו בסגירת שנה יחד עם משרד הפנים.

צחי דוד: שנה לא פשוטה של תקציב ממשלתי כשחלק מהתקציבים הגיעו בשלב מאוחר.

צחי דוד: למרות שאנחנו ביומיים האחרונים של השנה, נמצאים גם ברגע זה בסגירה של חלק מההקצאות.

צחי דוד: אנחנו מעריכים, כמו שכבר נאמר, שבמסגרת כלי הסיוע קצרין תיהנה מסכום של כמה מיליוני שקלים בודדים והיתרה תצטרך להיות בהלוואה לצורך איזון תקציב 2021 או לייצר הוצאה מותנית בהכנסה.

צחי דוד: אנחנו כמובן נמשיך איתה את התהליך בשנת 2021.

צחי דוד: צריך לומר, כמו שגם נאמר פה קודם, זה לא שגר ושכח.

צחי דוד: קצרין עלתה להחלטת ממשלה.

צחי דוד: היתה ציפייה בהחלטת הממשלה כנגד תקציבים שניתנו, שייווצרו כלים תקציביים שיפחיתו את הצורך בהסתייעות.

צחי דוד: אני שוב אומר שאנחנו לא חושבים שנכון להמשיך את החלטת הממשלה הזאת אבל אנחנו לא עוזבים באמצע המערכה.

ינון אזולאי: אתה אומר שב-2021 אתה לא בעד המשך החלטה של ממשלה?

ינון אזולאי: זאת אומרת, כשתקום ממשלה חדשה בשנת התקציב, אתה לא בעד החלטת ממשלה חדשה בעניין?

צחי דוד: נכון, אנחנו לא בעד החלטות כאלה.

ינון אזולאי: אז איך אתם חושבים שהם יכולים לפתור את הבעיה?

צבי האוזר: אבל הוא צודק, אדוני היושב-ראש.

צבי האוזר: יש פה חוסר הבנה מבני של אירוע קצרין.

צבי האוזר: יושב פה סגן הממונה ומדבר על קצרין כאילו מדובר בעוד מועצה בעוד מקום בארץ.

צבי האוזר: הוא איננו מסתכל על התמונה הגדולה.

צבי האוזר: הוא איננו מסתכל על האינטרסים הלאומיים.

צבי האוזר: הוא מנהל את העניין כאילו אנחנו מדברים במהלך עסקים רגיל.

צבי האוזר: צחי ידידי, אם אנחנו לא נייצב את קצרין אנחנו צפויים בשנים הקרובות לעמוד בפני תביעות בינלאומיות לסגת מרמת-הגולן.

צבי האוזר: אתה צריך להסתכל על זה בראייה רחבה.

צבי האוזר: אתה צריך לשכלל את זה בהבנה איפה אנחנו נמצאים.

צבי האוזר: זה לא שאלה של עוד 2 מיליון או 3 מיליון, כן הליך גמילה או לא הליך גמילה.

צבי האוזר: הדרך לגיהינום רצופה כוונות טובות.

צבי האוזר: אנחנו נוגעים פה באינטרסים הרבה הרבה יותר גדולים ממה שאתה רואה אותם.

צבי האוזר: אתה רואה את התמונה קטנה.

צבי האוזר: יכול להיות שאתה יכול לשחק ראש קטן כי אתה לא קיבלת הנחייה מראש הממשלה ומשר האוצר ואתה מה אכפת לך.

צבי האוזר: אבל ברגעים האלה צריך להתעלות.

צבי האוזר: צריך להבין שאתה בתור סגן ממונה על התקציבים יש לך תפקיד היסטורי לא רק תפקיד יומיומי.

צבי האוזר: לא רק כאן ועכשיו אתה נבחן.

צבי האוזר: אתה תיבחן בעוד 50 שנה מה עשית או לא עשית בראייה לאומית.

צבי האוזר: זאת ההסתכלות שצריכה להיות.

צבי האוזר: היא חייבת להיות אינטגרטיבית.

צבי האוזר: לצד הדברים הרגילים שאתה עוסק אתה צריך להבין שזאת לא קצרין ב"ק".

צבי האוזר: אין פה חוסר הבנה מול מה אנחנו מתמודדים.

צבי האוזר: ראייה קצרת רואי, אתה לא מבין לאן אנחנו הולכים?

צבי האוזר: מתעסקים פה כן מיליון או 2 מיליון.

צבי האוזר: עומד פה ראש מועצה כמו עני בפתח ומבקש פה עוד שקל עוד שניים.

צבי האוזר: מה נגיד לילדינו בעוד עשר שנים כשלא יישבנו את הגולן, שלא הבאנו 150,000 איש לרמת הגולן?

צבי האוזר: מה אנחנו נגיד כשבשעת אמת ניבחן על הדברים האלה?

ינון אזולאי: תודה רבה.

ינון אזולאי: אני רק רוצה להגיד לך שאם אנחנו נמשיך במצב הזה מה יקרה עם קצרין?

ינון אזולאי: היא תקרוס ונביא לה תכנית הבראה.

ינון אזולאי: תכנית הבראה תעלה פי כמה וכמה מה-9 מיליון האלה או מה-5 מיליון.

ינון אזולאי: אתה יודע את זה יותר טוב מאיתנו.

ינון אזולאי: בסופו של דבר, ברגע שמועצה קורסת ועושים תכנית הבראה, עולה למדינה יותר מאשר להזרים לה עכשיו כסף.

ינון אזולאי: לכן הבקשה שלנו והדרישה שלנו היא לראות מה עכשיו ניתן לעשות.

ינון אזולאי: אמר את זה צביקה בצורה הכי ברורה.

ינון אזולאי: הוא אמר שאל תסת

ינון אזולאי: כלו על זה כעוד איזה יישוב במרכז הארץ.

ינון אזולאי: אתה יודע מה?

ינון אזולאי: גם לא כעוד יישוב פריפריאלי במקום רגיל.

ינון אזולאי: זה במקום אסטרטגי.

צבי האוזר: אתה מתעסק בליבת האינטרס הלאומי ואתה מסתכל על זה כמו איזה קופאי.

ינון אזולאי: לפעמים יש החלטות שאתה מביא, צמודי גדר וכדומה.

ינון אזולאי: יש פה מקום שאתה חייב להסתכל עליו בראייה אסטרטגית לאומית של מדינת ישראל.

ינון אזולאי: אמר את זה צביקה במילים הכי ברורות שיש ואת זה אנחנו מבקשים ודורשים.

צחי דוד: אני אתחיל ממה שאתה אמרת.

צחי דוד: אני לא חושב שקצרין בדרך לקריסה ואני לא חושב שהיא בדרך לתכנית הבראה.

צחי דוד: אני חושב שזאת רשות שמנוהלת טוב.

צחי דוד: אמרתי את זה ואני חוזר ואומר את זה.

צחי דוד: אני חושב שדימה מנהל את הרשות - - -

ינון אזולאי: כן, אבל אם לא יהיה לו כסף הוא לא יוכל לנהל אותה.

ינון אזולאי: תתייחס לזה.

ינון אזולאי: תיקח שנתיים, עד הבחירות הבאות תראה אותו שהוא קורס.

ינון אזולאי: לא טוב להיות ראש מועצה טוב, אתה מבין?

צחי דוד: הדיאלוג שלנו מול קצרין הוא דיאלוג שוטף ובמסגרת כלי הסיוע של תקציב משרד הפנים קצרין מקבלת מענה, לעיתים גם מענה ייחודי בלי החלטת ממשלה.

צחי דוד: היא בוודאי ובוודאי מקבלת אוזן קשבת.

צחי דוד: אני בטוח שגם דימה יעיד על כך, גם במשרד הפנים וגם במשרד האוצר.

דימי אפרצב: צחי, היום בשעה שש יש לי ישיבת מליאה ואני אין לי איזון תקציבי.

דימי אפרצב: ביום ראשון אני צריך להוציא 50 מכתבי פיטורין, לסגור מתנ"ס.

דימי אפרצב: אני צריך לצמצם פעילות של רווחה.

דימי אפרצב: אני צריך לסגור מרכז צעירים שמתחילת הקורונה קלט 150 משפחות צעירות שמביאות לנו כאן חוזק לאומי.

דימי אפרצב: איך אני מסתכל בעיניים של עובדי מועצה והתושבים שלי כשאני לא מצליח להסביר את חשיבותה של קצרין על כל תהליך הצמיחה שאנחנו עוברים במשך 10 שנים ברמת הגולן.

דימי אפרצב: איך אתם רוצים שחיילים שכל יום וכל לילה עושים פעילות מבצעית מעבר לגבול חוזרים אחר-כך ופוגשים תושבים שלא מסוגלים להתקיים?

דימי אפרצב: איך אני מסביר את זה.

דימי אפרצב: אני ראש רשות כנראה לא רע אם אני מצליח גם בתקופת קורונה להגיע למצב של איזון תקציבי, אבל אני מרגיש כמו חייל שזרקו אותו קדימה וכולם נסוגו ואני לבד בלי תחמושת, בלי כלום.

דימי אפרצב: איך אני יכול להתנהל?

דימי אפרצב: זה לא קורה לי בעוד חודש, זה קורה לי מחר, צחי.

דימי אפרצב: אני מודה ומתוודה שיש דין ושיח מאוד טוב ונעים גם עם פקידי האוצר וגם עם פקידי משרד הפנים.

דימי אפרצב: שר הפנים מעורב באופן אישי אבל השר לא יכול לתת הנחיות להעביר מתקציב לתקציב.

דימי אפרצב: אנחנו כולנו מכירים את זה.

ינון אזולאי: אז למה יש שרים?

ינון אזולאי: אם שר האוצר לא יכול ושר הפנים לא יכול אז למה יש שרים?

דימי אפרצב: אני יודע ששר הפנים נתן הנחיות אבל בשביל זה צריך מנכ"ל וצריך בעלי תפקידים שיודעים להיות יצירתיים ולהוציא את זה לפועל.

ינון אזולאי: צחי, לפני שאתה עונה, חבר הכנסת קושניר רצה להגיד מילה ואז תענה לנו הכול.

אלכס קושניר: את האמת, אני לא מצפה לתשובות מצחי כי הבעיה היא לא אצל צחי.

אלכס קושניר: הבעיה היא גם לא אצל פקידי משרד הפנים.

אלכס קושניר: הבעיה היא בממשלה.

אלכס קושניר: אני מבין את גבולות הגזרה שנמצאים.

ינון אזולאי: התחלת לדבר לא לעניין אז אני חייב לעבור.

ינון אזולאי: התחלת לדבר על הממשלה אז אני חייב לעבור לנושא אחר.

אלכס קושניר: אני מדבר על הממשלה שאין ושלא מתפקדת.

אלכס קושניר: לכן אני חושב שהדיון הזה צריך להתקיים ברמה אחרת.

אלכס קושניר: הוא צריך להתקיים עם מקבלי ההחלטות.

אלכס קושניר: מבחינתי, מקבלתי ההחלטות הם השרים וראש הממשלה.

אלכס קושניר: אין שום סיבה שדימה ירגיש את מה שהוא מרגיש, כחייל עזוב בחזית ללא תחמושת.

אלכס קושניר: אני שומע פה סקירות היסטוריות על מה היה פעם וזה נחמד וחשוב.

אלכס קושניר: אני גם מבין שאף אחד פה לא רוצה לתת פתרונות.

אלכס קושניר: מתי ירצו לתת פתרונות?

אלכס קושניר: כשהשר יגיד שצריך להביא פתרון.

אלכס קושניר: ברגע שהשר אומר שצריך למצוא פתרון אז מביאים פתרון.

צבי האוזר: בימים שאין בדיוק שר ויש מובלקה, מתפקידים גם של הפקידים לראות את גודל השעה, זאת האחריות.

אלכס קושניר: הפקידים יראו את גודל השעה ויהיו יצירתיים כשהשר יגיד להם להיות יצירתיים.

אלכס קושניר: לכן אני מבקש, אדוני היושב-ראש, שאנחנו נקיים דיון מחר או בשבוע הבא בנוכחות השרים.

אלכס קושניר: שיבואו לפה ויגידו איך עושים את הדברים.

ינון אזולאי: תודה.

ינון אזולאי: צחי, התייחסות שלך לקראת סיכום.

ינון אזולאי: לאחר מכן נשמע את משרד הפנים.

צחי דוד: אני לא אחזור על הדברים.

צחי דוד: אמרתי שאנחנו לא רואים אחד לאחד עם דימה.

צחי דוד: אנחנו כן מזהים את הצורך בהתערבות בכלי סיוע מוכרים.

צחי דוד: אנחנו מתכוונים לעשות את זה ואני חושב שהרשות גם תישאר מאוזנת וגם תמשיך לתת רמת שירותים נאותה.

צחי דוד: אנחנו חולקים בניתוח ברמה מסוימת.

צחי דוד: רק התייחסות לחבר הכנסת האוזר.

צחי דוד: אירוע הפיתוח של קצרין לא עסקנו בו עכשיו.

צחי דוד: בשביל פיתוח צריך גם שוטף מתפקד ואנחנו חושבים שהשוטף מתפקד ונעשית עבודה טובה בהקשר הזה על-ידי המועצה.

צחי דוד: תקציבי פיתוח יש בקצרין.

צחי דוד: יש קליטה, יש בנייה חדשה.

ינון אזולאי: לגבי המספרים, לא נתת לנו את הפתרונות.

צחי דוד: דימה פה הרחיב עליהם.

צחי דוד: אני חושב שהדברים נעשים.

צחי דוד: אני לא רואה את הקשר לנושא התקציב השוטף.

צחי דוד: כמובן שהרשות צריכה לתפקד ואנחנו חושבים שזה כך.

ינון אזולאי: צחי, יש לך מספרים לגבי מה ששאלנו?

ינון אזולאי: אתה אומר שאתה יודע לתת מענה בהלוואות.

צחי דוד: אני אהיה קצת יותר ברור.

צחי דוד: דימה דיבר על בעיה של 9 מיליון.

צחי דוד: אנחנו חושבים שהבעיה נמוכה יותר.

ינון אזולאי: בכמה אצלכם היא נמוכה יותר?

צחי דוד: המטרה היא שקצרין תקבל עוד תוספת תקציבית לשנת 2021 של 2.5 מיליון שקלים ותקרת הפער תסגור בכ-5 מיליון של הוצאה מותנית בהכנסה ומתן הלוואה.

צחי דוד: שוב, לפי שיקול הדעת - - -

ינון אזולאי: כלומר, אתם טוענים שכל הסיפור זה 7.5 מיליון.

דימי אפרצב: תראו, פעמים נכשלתי בחשבון דיפרנציאלי באוניברסיטה הפתוחה.

דימי אפרצב: מודה ומתוודה, לא הצלחתי.

דימי אפרצב: אבל בור תקציבי של 9.6 זה מוכח, אני לא ממציא.

ינון אזולאי: הם טוענים שיש לך 7.5.

צחי דוד: אנחנו לא מקבלים.

צחי דוד: אני לא חושב שזאת הבמה לעשות את הניתוח הזה.

אלכס קושניר: 7.5 יש להם לתת?

ינון אזולאי: הוא אמר ש-2.5 הם יודעים לתת ועוד 5 מיליון בהלוואות.

צבי האוזר: לא הבנתי מאיפה אפשר לתת 2.5 מיליון?

צבי האוזר: אם אפשר לתת 2.5 מיליון, האם אפשר לתת 3.5 מיליון או 4.5 מיליון?

צחי דוד: התשובה היא שלא.

צבי האוזר: למה?

צבי האוזר: יש איזה גג בחוק היסוד של 2.5?

ינון אזולאי: כשמדברים על 2.5 מיליון זה תוספתי שאתם מביאים את זה ממקום אחר.

צחי דוד: אתם מנהלים כרגע דיון על קצרין.

צחי דוד: יש במדינת ישראל למעלה מ-200 רשויות.

ינון אזולאי: אנחנו מנהלים דיון על מקום לאומי ואסטרטגי למדינת ישראל.

צחי דוד: השימוש בהם צריך להיות מדתי.

צחי דוד: הם מתחלקים בין רשויות שונות.

צחי דוד: היום על המוקד אומרת קצרין אבל היא לא הרשות היחידה שצריכה את כלי הסיוע האלה.

צבי האוזר: אבל הטעות שלך כאן, המשמעויות הן מאוד מאוד גדולות.

צבי האוזר: זה מה שאני מנסה להבין, צחי.

צבי האוזר: זאת טעות שלך ואני לא מזלזל באף יישוב אחר, אבל אנחנו לא מדברים על אירוע.

צבי האוזר: אנחנו מדברים על אירוע ייחודי ברמה הישראלית.

צבי האוזר: אין עוד מקום בישראל שמישהו תובע את הריבונות בו.

צבי האוזר: צריך להיאחז בו.

צבי האוזר: תסתכל על זה בראייה בן-גוריוניסטית.

ינון אזולאי: צביקה, מניסיוני הדל בוועדת הכספים, אנחנו בדרך-כלל לא מבינים את האוצר ולכן גם הפעם אני לא מצפה.

ינון אזולאי: אתה יותר חכם ממני ולמדת ליבה, אבל אני אומר לך שאנחנו לא מבינים אותם ואל תנסה להבין.

ינון אזולאי: מניסיון, אתה גם לא תצליח להבין.

ינון אזולאי: צחי, אנחנו מאוד מודים לך.

ינון אזולאי: אני אבקש מסיוון להבי ממשרד הפנים לדברי סיכום.

סיון להבי: אין לי הרבה מה להוסיף על מה שנאמר למעט זה שאנחנו והאוצר מתואמים לגבי הרצון לסייע לקצרין.

סיון להבי: נעשה ככל שביכולתנו לסייע עוד השנה.

ינון אזולאי: אני רוצה שתייחס להוצאה המותנית של ה-9.5 מיליון שביקש ראש המועצה.

ינון אזולאי: היום הוא צריך לנסות והוא לא יודע מה יהיה.

ינון אזולאי: לפחות שנצא עם אמירה ברורה כי אנחנו רוצים לדעת איפה הוא עומד.

סיון להבי: אני חושב שזה אפשרי.

סיון להבי: מי שעוסק במיקרו של התקציבים זה המחוז.

סיון להבי: המחוז יושב עם הרשות.

סיון להבי: הם נמצאים פה גם בזום.

סיון להבי: נראה לי שזה פתיר.

ינון אזולאי: מה פתיר?

סיון להבי: לאפשר לרשות הוצאה מותנית בהכנסה בסדרי גודל כאלה שהיא לא תצטרך לצאת לפיטורים בתקופה הקרובה אלא תתחיל את השנה עם הוצאה מותנית בהכנסה.

סיון להבי: ככל שנתקדם בשנה התקציבים שיגיעו, המתווים שייסגרו, החלטות הממשלה, נעקוב אחריהם באופן כזה שיראה כמה מתוך ה-10 מיליון יהיו וכמה לא.

סיון להבי: יתכן שחלק מההוצאות בסוף לא נוכל לגשר עליהן, אולי נגשר עליהן באשראי.

סיון להבי: כולם רוצים את טובת העירייה.

דימי אפרצב: היום בשעה שש יש לי ישיבת תקציב.

דימי אפרצב: איזה בשורה אני מביא לשולחן המליאה?

ינון אזולאי: ראש המועצה, אני רוצה לסכם את הישיבה.

ינון אזולאי: אני מוכן לאפשר לך להגיד עוד משפט.

דימי אפרצב: אני מאוד מעריך את הרצון של הכנסת לעזור.

דימי אפרצב: אני מבין שלא הכול נמצא בידיים שלכם.

דימי אפרצב: אני מאוכזב עד עמקי נשמתי.

דימי אפרצב: המסר שלי הוא מאוד פשוט ואני כמובן אשתף את הציבור גם בארץ וגם בקצרין.

דימי אפרצב: עם רצון לא הולכים למכולת.

דימי אפרצב: אני היום נאלץ להעביר תקציב בגירעון של 10.5 מיליון שקלים.

דימי אפרצב: משמעות העניין מאוד פשוטה.

דימי אפרצב: מיום ראשון בשבוע הבא אני נכנס לקיפאון שנשלם על זה במחיר מאוד מאוד כבד.

דימי אפרצב: אני הולך להודיע למשרד השיכון שהם יצטרכו לדחות את כל התהליכים, את כל המכרזים ואת כל מה שרצינו להמשיך עם 10,000 תושבים חדשים שאמורים להגיע.

דימי אפרצב: קצרין, לצערי הרב, באוזלת יד ממשלתית, נכנסת לקיפאון מאוד קשה.

דימי אפרצב: אני לא יודע מה ייצא מזה.

צבי האוזר: זאת אמירה שלא מבינים עד כמה השוטף קשור לפיתוח במקרה של קצרין.

ינון אזולאי: אני רוצה לסכם את הדיון.

ינון אזולאי: קודם כל, אני רוצה להודות לסיוון להבי ממשרד הפנים ולצחי דוד שטרחו לעלות לשידור.

ינון אזולאי: אני מצפה שפעם הבאה זה יהיה לכתחילה גם ממשרד האוצר.

ינון אזולאי: משרד הפנים נענו מייד ושלחו לנו את סיוון.

ינון אזולאי: יישר כוח על זה.

ינון אזולאי: הוועדה קוראת לממשלה ולאוצר לתקצב ולסייע באופן מיידי למועצה מקומית קצרין על-מנת שלא תקרוס.

ינון אזולאי: על הממשלה גם לתת סיוע לקצרין ולא רק בגלל השיקולים הצרים של מועצה מקומית פריפריאלית אלא שיקולים רחבים יותר.

ינון אזולאי: שיקולים לאומיים, מקום אסטרטגי.

ינון אזולאי: היא צריכה להקדים כדי שלא נגיע למצב שנבוא לפה והמועצה קרסה ונגיע לתכניות הבראה.

ינון אזולאי: הוועדה תמשיך ותעקוב אחרי הנושא הזה.

ינון אזולאי: אנחנו מקווים שלא נצטרך להתכנס ולדון בקריסה של מועצה מקומית קצרין.

ינון אזולאי: אני רוצה להודות לכל המשתתפים, לטמיר, לשיר היועצת המשפטית ולכל הצוות.

ינון אזולאי: אני עוד פעם אומר.

ינון אזולאי: אמרתי קודם כשצחי עלה שאין לנו שום בעיה עם שום פקיד בממשלה.

ינון אזולאי: אנחנו מכבדים את כולם אבל אנחנו רוצים להתקדם ורוצים להביא דברים טובים ומועילים ולכן ביקשנו דרג בכיר יותר.

ינון אזולאי: אנחנו מכבדים את כל הפקידים, מכבדים את כל היועצים, כל אחד כבודו במקומו מונח.

ינון אזולאי: תודה רבה לכולם.

ינון אזולאי: דימי, תהיה חזק, אנחנו איתך.

ינון אזולאי: אתה יודע שאני עושה את זה באמת לשם שמים כי ממך לא ייצא ש"ס אבל בסדר.

ינון אזולאי: אוהבים אתכם, תמשיכו.

ינון אזולאי: הישיבה נעולה, תודה רבה.